Imtella' Ġunju 20, 2020 Fi stqarrija, l-għaqda Repubblika qalet li laqgħet l-opinjoni tal-Kummissjoni Venezja dwar ir-riformi istituzzjonali u li se tkompli tħares 'il quddiem biex tassigura li l-gvern iżomm il-wegħdiet tiegħu. Fl-istqarrija, l-għaqda qalet li l-bidliet leġiżlattivi mhumiex fil-qrib biex ifejqu l-marda tal-impunità u tal-illegalità f'Malta. Hija qalet li hemm bżonn li l-Korp, il-prosekuturi u l-imħallfin ikunu indipendenti biex ħadd ma jaħrab mill-ġustizzja. Irrimarkat ukoll li, kif juri b'mod ċar ir-rapport tal-Kummissjoni Venezja, hemm ħafna aktar xi jsir u ħafna aktar x'jinbidel. Qalet ukoll li r-riforma ġudizjarja ġiet mgħaġġla u mogħtija priorità mill-gvern minħabba l-kawża li fetħet Repubblika f'April 2019 u li issa fuqha fadal id-deċiżjoni tal-Qorti Ewropea tal-Gustizzja. Repubblika qalet li lesta tirtira l-każ tagħha mill-Qorti Ewropea tal-Ġustizzja hekk kif tkun tassew sodisfatta li l-liġijiet ġodda li jiġu sottomessi lill-Parlament jinkludu b'mod sħih ir-rakkomandazzjonijiet tal-Kummissjoni Venezja.